**КЕНЕСАРЫНЫҢ ӘЖЕСІМЕН ӨТКЕН КЕЛЕЛІ КЕЗДЕСУ**

**Даяна Қайыр,**

**Айтбай Шерімқұлов атындағы**

**жалпы орта мектептің**

**4 «а» сынып оқушысы.**

**Түркістан облысы, Ордабасы ауданы.**

**Жетекшісі: Айжан Омаш.**

Кенесары Мырзагелдіұлы сыныптағы озат оқушылардың бірі. Кенесарының нағашы әжесі туралы жазған «Раушан Ермекова – саяси қуғын-сүргін құрбаны» атты ғылыми жобасы бойынша сынып жетекшіміз Омаш Айжан Шапайқызы кездесу ұйымдастырды. Сөйтіп, 2024 жылдың 13 желтоқсанында «16 желтоқсан – Тәуелсіздік күні» қарсаңында біздің сыныпта «Мұздағы жауқазын» атты кездесу өтті. Ол кездесуге Кенесарының нағашы әжесі Раушан Ермекованы қонаққа шақырдық. Өйткені Кенесары өзінің зерттеу жұмыстарының нәтижесін үнемі бізге айтып беретін. Сыныптағы оқушылардың бәрі де оның әжесімен танысуға ынтық болатын.

Кездесу барысында Раушан Ермекова апамыз бізге отансүйгіштік туралы көп әңгімелеп берді. Желтоқсан оқиғасы кезінде жастықпен алаңға шығып, ешқандай жазықсыз қуғын-сүргінге ұшырап, оқудан шығып, ауылына қайтарылғаны туралы айтты. Уақыт өте апамыз ақталып, өзінің оқуын жалғастырып, қазіргі таңда өз мамандығы бойынша жұмыс істеп жатқаны туралы әңгімелеп берді. Қонағымыз туралы газетке шыққан мақалалармен таныстық, ол кісінің алған медальдары мен грамоталарын көзімізбен көріп, қолымызбен ұстап көрдік.

Біз сыныптастарымызбен отан туралы өлеңдер оқып, Раушан Ермекованың студенттік шағынан сахналық қойылымдар қойдық. Міне,осылайша сыныптасым Кенесары өзінің ізденімпаздығының арқасында әдемі кездесуге себепші болды. Кездесу өте әсерлі өтті.